DA Den Europæiske Unions Tidende CE 84/651

(2004/C 84 E/0734)

SKRIFTLIG FORESPØRGSEL E-0672/04

af Proinsias De Rossa (PSE) til Kommissionen

(9. marts 2004)

Om: Anerkendelse af farmaceuters faglige kvalifikationer

I artikel 2, stk. 2, i direktiv 85/433/EØF (1) gives der mulighed for, at medlemsstater kan forhindre farmaceuter, der har erhvervet deres kvalifikationer i en anden medlemsstat, i at arbejde på apoteker, der har bestået i mindre end tre år.

Har Kommissionen modtaget klager over virkningen af netop denne bestemmelse på medlemsstatsniveau, og hvad har dens svar på disse klager i givet fald været?

Svar afgivet på Kommissionens vegne af Frederik Bolkestein

(21. april 2004)

Kommissionen skal allerførst præcisere, at den bestemmelse, det ærede medlem henviser til, ikke hjemler medlemsstaterne ret til at nægte farmaceuter, som har erhvervet deres kvalifikationer i en anden medlemsstat, ret til at arbejde på offentligt tilgængelige apoteker, der har eksisteret i under tre år. Bestemmelsen hjemler alene ret til at forbyde sådanne farmaceuter at være indehaver (i de medlemsstater, hvor indehaveren skal være farmaceut) eller apoteksbestyrer (dvs. den, der har det overordnede ansvar for apotekets drift) af et sådant apotek. De pågældende farmaceuter har derfor ret til at arbejde på et offentligt tilgængeligt apotek, der har eksisteret i under tre år, selv om det kun er som lønmodtager.

Kommissionen har ikke modtaget nogen klager vedrørende dette spørgsmål. Den har dog modtaget flere breve i sagen, bla. fra medlemmer af Europa-Parlamentet. Parlamentets Udvalg for Andragender har også modtaget et andragende om spørgsmålet, som i mellemtiden er blevet henlagt.

Som Kommissionen nævnte i sine svar på og meddelelser om nævnte breve og andragende, er formålet med undtagelsen i artikel 2, stk. 2, første afsnit, i direktiv 85/433/EØF (2), forklaret i direktivets syvende betragtning: Formålet er at undgå eventuelle problemer, der kan opstå som følge af forskellene mellem medlemsstater, der begrænser, hvor mange nye apoteker der kan åbnes, og medlemsstater, hvor der ikke er fastsat sådanne begrænsninger.

Ifølge artikel 2, stk. 2, andet afsnit, skulle undtagelsen tages op til evaluering fem år efter direktivets ikrafttræden. Denne evaluering, som blev gennemført i 1993, viste imidlertid, at ca. halvdelen af medlemsstaterne på dette tidspunkt gjorde brug af undtagelsen. Der blev derfor ikke dengang fremsat noget forslag om at afskaffe den.

Som det følger af bestemmelsens ordlyd, er undtagelsen en mulighed, medlemsstaterne kan anvende eller ej. Beslutter en medlemsstat at ændre sin lovgivning og at afskaffe begrænsningen, så farmaceuters etableringsfrihed udvides, er dette derfor ikke i strid med direktiv 85/433/EØF.

I øvrigt har Kommissionen i sit forslag til direktiv om anerkendelse af erhvervsmæssige kvalifikationer af 7. marts 2002 (3) foreslået, at undtagelsen afskaffes. Parlamentet vedtog dog ved førstebehandlingen en række ændringsforslag for at få genindsat bestemmelsen i forslaget. Kommissionen forkastede disse ændringsforslag.

(1) EFT L 253 af 24.9.1985, s. 37.

(2) Rådets direktiv 85/433/EØF af 16. september 1985 om gensidig anerkendelse af eksamensbeviser, certifikater og andre kvalifikationsbeviser i farmaci samt om foranstaltninger, der skal lette den faktiske udøvelse af etableringsretten i forbindelse med visse former for virksomhed på det farmaceutiske område, EFT L 253 af 24.9.1985.

(3) KOM(2002) 119 endelig udg.